Die sonderbare Buchhandlung des Mr. Penumbra
Die sonderbare Buchhandlung des Mr. Penumbra, dr änglisch Originalditel isch Mr. Penumbra's 24-Hour Bookstore, isch s Erstwärk vom amerikanische Schriftsteller Robin Sloan. Dr Roman isch im Joor 2012 uusechoo. Er isch uf dr Liste vo de hundert beste Büecher vom Joor 2012 vom San Francisco Chronicle gstande., isch d Waal vom Redakder vo dr New York Times gsi, und isch au uf dr Bestsellerliste vo dr New York Times und vom amerikanische National Public Radio (NPR) gstande. 

S Buech kombiniert Elimänt vo dr Fantasy- und dr Krimilitratur und lootet dr modärn Komflikt und dr Übergang vo dr alte Drucktechnologii zur nöije elektronische us.

Inhalt
Dr Protagonist het si IT-Dschob in dr wirtschaftlige Kriise verloore und Aarbet as Verköifer in ere alte, verstaubte Buechhandlig gfunde, wo zwar nume seer wenig Kunde gha het und äinewääg 24 Stunde am Daag offe gsi isch. Er het d Nachtschift gha und e hufe freiji Zit, so dass er sich de Ghäimnis vom Büecherlaade het chönne widme. Dank de müsteriööse Büecher in dr Bibliodeekabdäilig, de merkwürdige Kunde und em Inhaaber Mr. Penumbra chunnt er schliesslig ere fümfhundert Joor alte Ghäimgsellschaft uf d Spuur.

Fuessnoote

Epik, Roman
Literarischs Wärk (21. Joorhundert)
Literarischs Wärk uf Änglisch
Amerikanischi Literatur